อธิบดีสรรพสามิตแจงไม่ติดใจถูกย้าย
"พงษ์ภาณุ" แจงไม่ติดใจถูกเด้งพ้นตำแหน่ง เชื่อไม่ได้มาจากยึดทรัพย์ทักษิณ 4.6 หมื่นล้านบาท
7 ก.ย. 2554

"พงษ์ภาณุ" แจงไม่ติดใจถูกเด้งพ้นตำแหน่ง เชื่อไม่ได้มาจากยึดทรัพย์ทักษิณ 4.6 หมื่นล้านบาท
นายพงษ์ภาณุ เศวตรุนทร์ อธิบดีกรมสรรพสามิต กล่าวถึงคำสั่งแต่งตั้งโยกย้ายตามมติคณะรัฐมนตรีเมื่อวันที่ 6 ก.ย.ที่ผ่านมา จากอธิบดีกรมสรรพสามิตไปเป็นรองปลัดกระทรวงการคลัง ว่า ส่วนตัวไม่ติดใจและยอมรับในการตัดสินใจของฝ่ายการเมือง ว่าเป็นสิ่งที่เหมาะสมที่สุดกับสถานการณ์



พงษ์ภาณุ
นอกจากนี้ ยังคิดว่าคำสั่งโยกย้ายดังกล่าว ไม่ได้เป็นผลมาจากการยึดทรัพย์ 4.6 หมื่นล้านบาทของ พ.ต.ท.ทักษิณ ชินวัตร อดีตนายกรัฐมนตรี ในขณะที่ดำรงตำแหน่งอธิบดีกรมบัญชีกลาง เนื่องจากเป็นการกระทำตามหน้าที่และเป็นไปตามคำพิพากษาของศาลฎีกา เมื่อปี 2553
ด้านนายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ไม่รู้มาก่อนว่าจะถูกย้ายไปเป็นอธิบดีกรมธนารักษ์
สำหรับการโยกย้ายผู้บริหารคลัง 6 คน โดยที่เหลือ 4 คน คือ โยกนางเบญจา หลุยเจริญ รองปลัดคลัง ไปเป็นอธิบดีกรมสรรพสามิต นายสมชาย พูลสวัสดิ์ รองปลัดคลัง ไปเป็นอธิบดีกรมศุลกากร แทน นายประสงค์ พูนธเนศ ที่ถูกย้ายไปเป็น ผู้อำนวยการสำนักงานคณะกรรมการนโยบายรัฐวิสาหกิจ (สคร.) แทน นายสมชัย สัจจพงษ์ ที่ถูกย้ายมาเป็นผู้อำนวยการ สศค.